فہرست مسلمہ

فہرست مسلمہ بائبل مقدس کے  عہد عتیق  کی 39 کتابوں اور  عہد جدید  کی 27 کتابوں کے مجموعہ کی فہرست ہے۔ یہ کتابیں مستند کلام الٰہی مانی جاتی ہیں۔ کسی ایک کلیسیا نے اس کو مرتب نہیں کیا مگر مختلف کلیسیاؤں اور مسیحی کلیسیائی مجالس نے اس کو قبول کیا کہ یہ مسلمہ ہے۔ 367ء عیسوی میں ایک کلیسیائی بزرگ اتھناسیس نے اس فہرست کو فراہم کیا۔۔

عہد عتیق کی فہرست 

عہد عتیق کی پہلی پانچ کتابیں جنہیں تورہ، تورات ، توریت یا اسفارِ خمسہ کہا جاتا ہے، انہیں اولاً فہرست میں شامل کیا گیا۔ اس کی شامل کیے جانے کی درست تاریخ تو معلوم نہیں ہے۔غالباً یسوع مسیح کی پیدایش سے پانچ صدی پہلے ایسا کیا گیا۔ انبیا عزرا اور نحمیاہ نے کتابوں کو محفوظ رکھا۔ انبیا کی کتابوں کو 200 قبل از مسیح اکٹھا کیا گیا۔تاہم عہد عتیق کی فہرست مسیح کی پیدایش سے کچھ پہلے تک حتمی نہیں کی گئی تھی۔
90 اور 100 عیسوی میں اسرائیل  کے ایک علاقے یمنیہ میں یہودی عالموں کی مجلس کا انعقاد ہوا جس میں عبرانی صحائف کے اکھٹے کیے جانے پر سوچ و بچار کیا گیا اور جن کتابوں پر اتفاق کیا گیا وہ بائبل مقدس  کی عہد عتیق کی فہرست کا حصہ ہیں۔ اس بات کا ذکر یہودی مورخ یوسیفس  اپنی کتاب میں بھی کرتا ہے۔ جمنیہ کی مجلس کا مقصد صرف کتابوں کے ناموں پر غور کرنا ہی نہیں بلکہ ان کی پڑتال کرنا بھی تھا۔

عہد جدید کی فہرست 
پہلی اور دوسری صدی عیسوی میں مسیحیوں میں بہت سی مذہبی کتابیں اور رسولوں کے خطوط  پائے جاتے تھے۔ بعض کلیسیاؤں میں کچھ کتب اور خطوط رائج تھے جو جعلی تھیں مثلاً مقدس توما کی انجیل، ہرمس کا عصاء مقدس پطرس رسول کا مکاشفہ اور مقدس برنباس رسول کی انجیل وغیرہ۔ مسیحی کلیسیا میں بدعات بھی سر اٹھا رہی تھیں لہذا مناسب سمجھا گیا کہ کتب مسلمہ کو منظرِ عام پر لایا جائے۔  
عہد جدید کی کتابوں کی ابتدائی فہرست ماراطورین فہرست کے نام سے بھی جانی جاتی ہے جو سنہ 150عیسوی میں رائج تھی۔ اس میں انجیل اربعہ (متی،  مرقس ، لوقا  اور یوحنا)، رسولوں کے اعمال، مقدس بزرگ پولس رسول کے تیرہ خطوط، مقدس بزرگ یہوداہ کا عام خط، مقدس بزرگ یوحنا  رسول کے دو خطوط اور یوحنا عارف کا مکاشفہ شامل تھے۔ دعویٰ کیا جاتا ہے کہ یہ فہرست عالم گیر کلیسیا نے قبول کی تھی۔ مقدس بزرگ پطرس رسول کے دو خطوط، مقدس بزرگ یعقوب کا عام خط اور عبرانیوں کے نام خط بعد میں شامل کیے گئے۔ 240 عیسوی میں اسکندریہ کے اوریجن ان ستائیس کتب کو ہی نیا عہد نامہ کہتا ہے۔وہ اسے الٰہی تحریک سے لکھا گیا قراردیتا ہے جس کا الہام بذریعہ روح القدس شاگردوں پر ہوا۔ بعد از اسکندریہ کےاتھناسیس نے 367ء عیسوی میں کتب کی مکمل فہرست فراہم کی جو بائبل مقدس کے عہد جدید کا حصہ ہے۔

حوالہ جات 

بائبل
مسیحی اصطلاحات
صفحات مع شکستہ حوالہ جات (غیر موجود حوالہ)